# Evangelium Secundum Mattheum: the Gospel of Saint Matthew in West-Saxon/Chapter 4

CAPUT IV
1. Đā wæs sē Hǣlend gelǣd fram Gāste on wēsten þæt hē wǣre fram dēofle costud.
​2. And þā þā hē fæste fēowurtig daga and fēowurtig nihta, þā ongan hyne syððan hingrian.
3. And þā genēalǣhte sē costniend, and cwæð, Gyf þū Godes Sunu sȳ, cweð þæt þās stānas tō hlāfe gewurðon.
4. Ðā andswarode sē Hǣlend, Hit ys āwriten, Ne leofað sē man be hlāfe ānum, ac be ǣlcon worde þe of Godes mūðe gǣð.
5. Þā gebrōhte sē dēofol hine on þā hālgan ceastre, and āsette hine ofer þæs temples hēahnesse,
6. and cwæð tō him, Gyf þū Godes Sunu eart, āsend þē þonne nyðer; sōþlīce hit ys āwriten, Þæt hē his englum bebēad be ðē, þæt hig þē on hyra handum beron, þē lǣs þe ðīn fōt æt stāne ætsporne.
7. Ðā cwæð sē Hǣlend eft tō him, Hit ys āwriten, Ne costna þū Drihten þīnne God.
8. Eft sē dēofol hine genam, and lǣdde hine on swīðe hēahne munt, and ætēowde him ealle middaneardes rīcu and hyra wuldor,
9. and cwæþ tō him, Ealle þās ic sylle þē, gyf þū feallende tō mē geēadmētst.
​10. Ðā cwæð sē Hǣlend tō him, Gang þū sceocca on bæc; sōþlīce hit ys āwriten, Tō Drihtne þīnum Gode þū ðē geēaðmētsð, and him ānum þēowast.
11. Ðā forlēt sē dēofol hine, and englas genēalǣhton and him þēnodon.
12. Sōðlīce þā sē Hǣlend gehȳrde þæt Iohannes belǣwed wæs, þā fērde hē tō Galileam;
13. and forlǣtenre þǣre ceastre Nazareth, hē cōm and eardode on Capharnaum, on þām sǣgemǣrum, on endum Zabulon and Neptalim:
14. þæt wǣre gefylled þæt ðe gecweden wæs þurh Esaiam þone wītegan,
15.
16. Ðēoda folc ðe on þȳstrum sæt geseah mycel lēoht, and sittendum on earde dēaþes sceade is lēoht ūp āsprungen.
17. Syððan ongan sē Hǣlend bodian and cweðan, Dōð dǣdbōte; sōðlīce heofona rīce genēalǣcð.
18. Þā sē Hǣlend ēode wið ðā Galileiscean sǣ, ​hē geseh twēgen gebrōðru, Symonem, sē wæs genemned Petrus, and Andream his brōþor, sendende hyra nett on þā sǣ; sōðlīce hī wǣron fisceras.
19. And hē sǣde him, Cumað æfter mē, and ic dō þæt gyt bēoð manna fisceras.
20. And hī þǣrrihte forlēton hyra net, and him fyligdon.
21. And þā hē þanon ēode, he geseh twēgen ōðre gebrōþru, Iacobum Zebedei and Iohannem his brōþur, on scype mid hyra fæder Zebedeo, rēnigende hyra nett, and hē clypode hī.
22. Hī ðā sōna forlēton hyra nett and hyra fæder, and him fylidon.
23. And þā befērde sē Hǣlend ealle Galileam, lǣrende on hyra gesomnungum; and hē wæs bodiende godspel þæs rīces, and hǣlende ǣlce ādle and ǣlce untrumnysse on þām folce.
24. And ðā fērde hys hlīsa intō ealle Syriam; and hī brōhton him ealle yfel hæbbende missenlīcum ādlum and on tintregum gegripene, and ​þā ðe dēofelsēocnyssa hæfdon, and mōnoðsēoce, and laman, and hē þā gehǣlde.
25. And him fyligdon mycele menigu fram Galilea, and fram Decapoli, and fram Hierusalem, and fram Iudea, and fram begeondan Iordanen.
* ↑ A, costnod (n above the line).
* ↑ A, feowertig (twice).
* ↑ Corp., costnind (costni-nd, divided at the end of the line), A, B, costnigend; A, geweorðon.
* ↑ A, hælend him; A, ælcum.
* ↑ A, heahnysse.
* ↑ A, om. hyra; A bæron; A þe læs ðe.
* ↑ A, costa (changed into costna); A, ða na drihten.
* ↑ A, ætywde; A, middangeardes ; A, heora.
* ↑ A, om. to him; A, geeadmedest.
* ↑ A sceucca; A, geeadmedest, B, geeaðmestð.
* ↑ A, om. ðe.
* ↑ 15. Corp., A, B, om. entire verse.
* ↑ A, geseh; A, gearde; B, scade.
* ↑ A, heofena.
* ↑ A, iude (for eode); A, galileiscan.
* ↑ A geseah; A gebroðra; A broðer; A heora.
* ↑ A, heom.
* ↑ A, þarrihte; A heora; A, folgodon, B fylidon.
* ↑ A, broðer; A, myd heora; Corp., A, B, remigende; A, heora; B, net.
* ↑ A, heora (twice); A, folgodon.
* ↑ A, heora; A, bodigende godspell.
* ↑ A, deofolseocnysse, B, deofolseocnessa; A, monaðseoce.
* ↑ A, mænigeo.